মনে রাখতে হবে, মানসিকভাবে যারা অসুস্থ, যারা বিষণ্নতা, সিজোফ্রেনিয়া, ব্যক্তিত্বের বিকার বা মাদকাসক্তিতে ভুগছেন তাদের মধ্যে আত্মহত্যার ঝুঁকি অনেক বেশি। অনেক সময় অন্যের মনোযোগ আকর্ষণ করার জন্য, কোনো কিছু পাওয়ার জন্য আত্মহত্যার চেষ্টা হয়ে থাকে- এক্ষেত্রে যারা বেঁচে ওঠেন তারা কিন্তু পরে অনুতপ্ত হন। তাদের মধ্যে আত্মহত্যার ইচ্ছা ততটা তীব্র থাকে না। কিন্তু যারা লোকচক্ষুর আড়ালে সুইসাইডাল নোট লিখে এবং দীর্ঘ পরিকল্পনার পরে আত্মহত্যার চেষ্টা করেন, তারা সত্যিকার অর্থেই মরে যেতে চান। তারা যদিওবা কোনো কারণে আত্মহত্যা করতে ব্যর্থ হন, তবু মনে রাখতে হবে যে এরা পরবর্তী সময়ে আবারো আত্মহত্যার চেষ্টা করতে পারেন। মৃত্যু অবশ্যম্ভাবী কিন্তু স্বেচ্ছামৃত্যু প্রতিরোধ সম্ভব। একবারের জন্যই তো পৃথিবীতে আসা, তাই আত্মহত্যাকে ‘না’ বলতে হবে। প্রতিরোধ করতে হবে আত্মহত্যার প্রবণতা।